**Príde Slovensko o 300 miliónov určených na diaľnicu D1?**

 Dňa a 26.7.2018 minister dopravy a výstavby SR p.Érsek a investičný riaditeľ NDS a.s. / Národná diaľničná spoločnosť / p.Hájek, slávnostne otvorili opätovné razenie tunela Čebrať pred východným portálom v Likavke. V prejave p.Hájek preniesol zodpovednosť za troj-ročné meškanie vo výstavbe na opodiaľ protestujúcich obyvateľov Hrboltovej, ktorí žiadali dodržiavanie zákonnosti pri výstavbe a posúdenie aj iných variant trasovania, ktoré mohli výjsť z posudzovania / EIA / ako environmentálne výhodnejšie a bezpečnejšie pre občanov a mohli výstavbu diaľnice zjednodušiť a zrýchliť .

 V geologicky najkritickejšom úseku diaľnice nad obcou Hrboltová sa chyba vo výstavbe môže prejaviť katastrofickým zosuvom, ktorý by poškodil celú obec. Táto obava je opodstatnená pretože NDS už jednu obrovskú chybu v tomto úseku urobila a to tým, že navrhla trasovanie diaľnice cez zosuvné územie a to i napriek tomu, že toto je geologických mapách vyznačené už od r.1996. Prečo tak NDS urobila nie je známe, výsledkom však bolo zastavenie výstavby kôli geológii, ktorá sa údajne „nedala predvídať „ / generálny riaditeľ NDS p.Ďurišin , článok v denníku PRAVDA 20.8.2018 /

 Dnes sa experimentuje opäť. NDS razí tunel t.j. 2 tunelové rúry v plnom profile, bez stavebného povolenia, čo listom potvrdilo aj Ministerstvo dopravy a výstavby SR, zo dňa 28.8.2018 . Teda tunel Čebrať sa stavia načierno , bez stavebného povolenia .

 To je pri stavbe takéhoto významu a náročnosti neprijateľné, pretože stavebné povolenie nielen povoľuje stavbu, ale aj stanovuje podmienky výstavby. Ale to nie je všetko. NDS stavia bez prieskumnej štôlne, teda bez geologického prieskumu. Je to to isté, ako keby sme stavali diaľnicu a geológovia by predtým neurobili prieskum a neupozornili stavbárov na kritické miesta, ktoré by sa mohli v budúcnosti prejaviť, napr. pádom mosta, alebo zosuvom svahu spolu s diaľnicou. V prípade tunela je to ešte niekoľkokrát nebezpečnejšie. Teda ak vznikne havária, alebo ťažký úraz, tak NDS z právneho hľadiska ľahko prenesie zodpovednosť na zhotoviteľa stavby, čo je Združenie Čebrať, kde len ťažko možno vyvodiť zodpovednosť, práve preto, že je to združenie.

 Podľa informácií z NDS majú povolenie len na realizáciu geologických prác a na trhacie práce malého rozsahu. Jednoducho povedané, NDS môže v tomto úseku vykonávať len geologický prieskum, ale ak razí 2 tunelové rúry v plnom profile / to je plocha cca 50 m2 /, tak potom sa jedná o stavbu a nie o prieskum, pretože prieskumná štôlňa môže byť podľa príslušných noriem v rozsahu 5 - 15 m2 .

 Vyzývame touto cestou pána premiéra Pellegríniho, aby sa hore popísaným stavom zaoberal a zabezpečil dodržiavanie zákonnosti v štátnej NDS , inak Slovensko stratí 300 miliónov, ktoré majú na túto stavbu prísť z eurofondov.

v Hrboltovej 4.9.2018

OZ ZDRAVY DOMOV – Hrboltová